Document ID: 32011R0327

REGOLAMENT TAL-KUMMISSJONI (UE) Nru 327/2011
tat-30 ta' Marzu 2011
li jimplimenta d-Direttiva 2009/125/KE tal-Parlament Ewropew u tal-Kunsill fir-rigward tar-rekwiżiti ta' ekodisinn għal fannijiet b'muturi ta' potenza elettrika input bejn 125 W u 500 kW
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2009/125/KE tal-Parlament Ewropew u tal-Kunsill tal-21 ta' Ottubru 2009 li tistabbilixxi qafas għall-iffissar ta' rekwiżiti għall-ekodisinn għal prodotti relatati mal-enerġija (1), u b'mod partikolari l-Artikolu 15(1) tagħha,
Wara li kkonsultat il-Forum tal-Konsultazzjoni dwar l-Ekodisinn,
Billi:
(1)
Skont id-Direttiva 2009/125/KE, il-Kummissjoni għandha tiffissa r-rekwiżiti ta' ekodisinn għal prodotti li jużaw l-enerġija li jirrappreżentaw volumi sinifikanti ta' bejgħ u kummerċ, li għandhom impatt ambjentali sinifikanti u li jippreżentaw potenzjal sinifikanti għal titjib f'termini tal-impatt ambjentali tagħhom mingħajr ma jinvolvu spejjeż eċċessivi.
(2)
L-Artikolu 16(2) tad-Direttiva 2009/125/KE jipprovdi li skont il-proċedura msemmija fl-Artikolu 19(3) u l-kriterji stabbiliti fl-Artikolu 15(2), u wara konsultazzjoni mal-Forum ta' Konsultazzjoni, il-Kummissjoni tintroduċi, kif xieraq, miżura implimentattiva għal prodotti li jużaw sistemi b'muturi tal-elettriku.
(3)
Il-fannijiet b'muturi ta' potenza elettrika input bejn 125 W u 500 kW jikkostitwixxu parti importanti ta' diversi prodotti li jikkondizzjonaw il-gassijiet. Ir-Regolament tal-Kummissjoni (KE) Nru 640/2009 tat-22 ta' Lulju 2009 li jimplimenta d-Direttiva 2005/32/KE tal-Parlament Ewropew u tal-Kunsill fir-rigward tar-rekwiżiti ta' ekodisinn għal muturi tal-elettriku (2) stabbilixxa rekwiżiti minimi ta' effiċjenza fl-użu tal-enerġija, fosthom għal muturi tal-elettriku mgħammrin bi trażmissjonijiet b'veloċità varjabbli. Dawn ir-rekwiżiti japplikaw ukoll għal dawk il-muturi li huma parti minn sistema b'fann bil-mutur. Madankollu, bosta fannijiet koperti minn dan ir-Regolament jintużaw b'muturi li mhumiex koperti mir-Regolament (KE) Nru 640/2009.
(4)
Il-konsum elettriku totali tal-fannijiet b'muturi ta' potenza elettrika input bejn 125 W u 500 kW huwa 344 TWh kull sena, li sas-sena 2020, jekk it-tendenzi tas-suq tal-Unjoni jibqgħu l-istess, mistenni jitla' għal 560 TWh. Il-potenzjal ta' titjib fl-effiċjenza f'termini ta' nfiq permezz tad-disinn, għas-sena 2020, huwa ta' madwar 34 TWh fis-sena, li jikkorrispondi għal 16 Mt ta' emissjonijiet ta' CO2. Konsegwentement, il-fannijiet b'muturi ta' potenza elettrika input bejn 125 W u 500 kW jirrappreżentaw prodott li għalih għandhom jiġu stabbiliti rekwiżiti ta' ekodisinn.
(5)
Bosta fannijiet jiġu integrati fi prodotti oħra bla ma jitqiegħdu fis-suq jew jitħaddmu separatament skont it-tifsira mogħtija fl-Artikolu 5 tad-Direttiva 2009/125/KE u tal-Artikolu 5 tad-Direttiva 2006/42/KE tal-Parlament Ewropew u tal-Kunsill tas-17 ta' Mejju 2006 dwar il-makkinarju, u li temenda d-Direttiva 95/16/KE (3). Sabiex jinkiseb il-biċċa l-kbira tal-potenzjal kollu ta' ffrankar ta' enerġija b'effiċjenza f'termini ta' nfiq u sabiex jiġi ffaċilitat l-infurzar tal-miżura, il-fannijiet kollha b'muturi ta' potenza elettrika bejn 125 W u 500 kW li huma integrati fi prodotti oħra għandhom ikunu suġġetti għad-dispożizzjonijiet ta' dan ir-Regolament ukoll.
(6)
Bosta fannijiet jagħmlu parti minn sistemi ta' ventilazzjoni installati f'binjiet. Leġiżlazzjoni nazzjonali li tkun ibbażata fuq id-Direttiva 2010/31/UE tal-Parlament Ewropew u tal-Kunsill tad-19 ta' Mejju 2010 dwar ir-rendiment tal-bini fl-użu tal-enerġija (4), tista' tiffissa rekwiżiti ta' effiċjenza fl-użu tal-enerġija aktar stretti għal dawn is-sistemi ta' ventilazzjoni, billi tuża l-metodi għall-kejl u l-kalkoli definiti f'dan ir-regolament fir-rigward tal-effiċjenza tal-fann.
(7)
Il-Kummissjoni wettqet studju ta' tħejjija li stħarreġ l-aspetti tekniċi, ambjentali u ekonomiċi tal-fannijiet. L-istudju ġie żviluppat flimkien mal-partijiet interessati mill-UE u minn pajjiżi terzi, u r-riżultati tqiegħdu għad-dispożizzjoni tal-pubbliku. Ħidmiet u konsultazzjonijiet oħra wrew li l-ambitu jista' jiġi estiż aktar, suġġett għal eżenzjonijiet li jsiru għal xi applikazzjonijiet partikolari fejn ir-rekwiżiti ma jkunux xierqa.
(8)
L-istudju ta' tħejjija wera li l-fannijiet b'muturi ta' potenza elettrika input bejn 125 W u 500 kW jitqiegħdu fis-suq tal-Unjoni fi kwantitajiet kbar, fejn il-konsum tal-elettriku fil-fażi ta' użu tagħhom ikun l-iktar aspett ambjentali sinifikanti fil-fażijiet kollha taċ-ċiklu tal-ħajja tagħhom.
(9)
L-istudju ta' tħejjija juri li l-konsum tal-elettriku fl-użu huwa l-uniku parametru ta' ekodisinn sinifikanti relatat mad-disinn tal-prodott kif stipulat fid-Direttiva 2009/125/KE.
(10)
It-titjib tal-effiċjenza fl-użu tal-enerġija ta' fannijiet b'muturi ta' potenza elettrika input bejn 125 W u 500 kW għandu jinkiseb bl-użu ta' teknoloġiji eżistenti ta' dominju pubbliku li jkunu effiċjenti f'termini ta' nfiq u li jistgħu jnaqqsu l-ispejjeż totali tax-xiri u tat-tħaddim tagħhom.
(11)
Ir-rekwiżiti ta' ekodisinn għandhom jarmonizzaw ir-rekwiżiti ta' effiċjenza fl-użu tal-enerġija għall-fannijiet b'muturi ta' potenza elettrika input bejn 125 W u 500 kW fl-Unjoni, u b'hekk jikkontribwixxu għall-funzjonament tas-suq intern u għat-titjib fil-prestazzjoni ambjentali ta' dawn il-prodotti.
(12)
Il-fannijiet żgħar (indirettament) b'muturi ta' potenza elettrika bejn 125 W u 3 kW li l-funzjoni primarja tagħhom hija differenti ma jaqgħux taħt dan l-ambitu. Bħala eżempju, fann żgħir li jintuża biex ikessaħ mutur tal-elettriku ta' lupa ma jaqax taħt dan l-ambitu, anke jekk il-mutur tal-lupa stess (li jkun qiegħed idawwar il-fann ukoll) ikollu potenza ta' aktar minn 125 W.
(13)
Għandu jingħata qafas ta' żmien xieraq lill-manifatturi sabiex dawn jiddisinjaw mill-ġdid il-prodotti u jaddattaw il-linji tal-produzzjoni tagħhom. L-iffissar ta' żmien għandu jsir b'tali mod li l-impatti negattivi fuq il-funzjonalità tal-fannijiet b'muturi ta' potenza elettrika input bejn 125 W u 500 kW jiġu evitati, u li l-impatti fuq in-nefqa għall-manifatturi, partikolarment fl-intrapriżi ż-żgħar u ta' daqs medju, jiġu meqjusa, filwaqt li jiġi żgurat il-ksib f'waqtu tal-għanijiet ta' dan ir-Regolament.
(14)
Ir-reviżjoni ta' dan ir-Regolament hija ppjanata li ssir sa erba' snin minn meta jiddaħħal fis-seħħ. F'każ li l-Kummissjoni tirċievi prova li tkun meħtieġa reviżjoni, il-proċess ta' reviżjoni jista' jinbeda qabel. B'mod partikolari, ir-reviżjoni għandha tivvaluta l-iffissar ta' rekwiżiti indipendenti mit-teknoloġija, il-potenzjal tal-użu ta' muturi bi trażmissjoni b'veloċità varjabbli (VSD) u l-ħtieġa tal-kwantità u tal-ambitu tal-eżenzjonijiet kif ukoll l-inklużjoni ta' fannijiet b'muturi ta' potenza elettrika input inqas minn 125 W.
(15)
L-effiċjenza fl-użu tal-enerġija ta' fannijiet b'muturi ta' potenza elettrika input bejn 125 W u 500 kW għandu jiġi determinat permezz ta' metodi ta' kejl affidabbli, preċiżi u riproduċibbli, li jqisu l-metodi ta' kejl l-aktar żviluppati rikonoxxuti inkluż, fejn dawn huma disponibbli, standards armonizzati adottati mill-korpijiet ta' standardazzjoni Ewropej, kif imniżżla fl-Anness I għad-Direttiva 98/34/KE tal-Parlament Ewropew u tal-Kunsill tat-22 ta' Ġunju 1998 li tistabbilixxi proċedura għall-għoti ta' informazzjoni fil-qasam tal-istandards u tar-regolamenti tekniċi u tar-regoli dwar is-servizzi tas-Soċjetà tal-Informazzjoni (5).
(16)
Dan ir-Regolament għandu jżid il-penetrazzjoni fis-suq ta' teknoloġiji li jillimitaw l-impatt ambjentali tul iċ-ċiklu tal-ħajja tal-fannijiet b'muturi ta' potenza elettrika input bejn 125 W u 500 kW, li hu stmat li għandu jwassal għal iffrankar ta' elettriku ta' 34 TWh kull sena sal-2020, imqabbel mas-sitwazzjoni fejn ma tittieħed l-ebda miżura.
(17)
Skont l-Artikolu 8 tad-Direttiva 2009/125/KE, dan ir-Regolament għandu jispeċifika l-proċeduri applikabbli għall-valutazzjoni tal-konformità.
(18)
Sabiex il-kontrolli ta' konformità jiġu ffaċilitati, il-manifatturi għandhom jiġu mitluba jipprovdu l-informazzjoni fid-dokumentazzjoni teknika msemmija fl-Annessi IV u V għad-Direttiva 2009/125/KE.
(19)
Sabiex jiġi llimitat iktar l-impatt ambjentali tal-fannijiet b'muturi ta' potenza elettrika input bejn 125 W u 500 kW, il-manifatturi għandhom jipprovdu l-informazzjoni rilevanti fuq iż-żarmar, ir-riċiklaġġ u r-rimi fl-aħħar tal-ħajja ta' dawn il-fannijiet.
(20)
Għandhom jiġu identifikati punti ta' referenza għat-tipi ta' fannijiet b'effiċjenza għolja fl-użu tal-enerġija li huma attwalment disponibbli. Dan għandu jgħin sabiex jiġu żgurati d-disponibbiltà wiesgħa u l-aċċessibbiltà faċli tal-informazzjoni, partikolarment għall-intrapriżi ż-żgħar u ta' daqs medju, u dan għandu jiffaċilita aktar l-integrazzjoni tal-aqwa teknoloġiji ta' disinn u jiffaċilita l-iżvilupp ta' prodotti aktar effiċjenti biex jitnaqqas il-konsum tal-enerġija.
(21)
Il-miżuri stipulati f'dan ir-Regolament huma skont l-opinjoni tal-Kumitat stabbilit bl-Artikolu 19(1) tad-Direttiva 2009/125/KE,
ADOTTAT DAN IR-REGOLAMENT:
Artikolu 1
Is-suġġett u l-ambitu
1. Dan ir-Regolament jistabbilixxi r-rekwiżiti ta' ekodisinn għat-tqegħid fis-suq u għall-użu ta' fannijiet, inkluż dawk li huma integrati fi prodotti oħra relatati mal-enerġija koperti mid-Direttiva 2009/125/KE.
2. Dan ir-Regolament m'għandux japplika għal fannijiet li jkunu integrati fi:
(i)
prodotti b'mutur tal-elettriku wieħed ta' 3 kW jew inqas, li l-fann tagħhom ikun installat fuq l-istess xaft li jintuża għat-trażmissjoni tal-funzjoni ewlenija;
(ii)
londri u magni li jaħslu u jnixxfu, b'muturi ta' potenza elettrika input massima ≤ 3 kW;
(iii)
hoods tal-kċejjen b'potenza elettrika input massima ≤ 280 kW li tintuża għall-fann(ijiet).
3. Dan ir-Regolament m'għandux japplika għall-fannijiet li:
(a)
huma ddisinjati speċifikament biex jaħdmu f'atmosferi potenzjalment esplożivi kif definiti fid-Direttiva 94/9/KE tal-Parlament Ewropew u tal-Kunsill (6);
(b)
huma ddisinjati biex jaħdmu f'każ ta' emerġenza biss, għal perjodu ta' ħin qasir, fir-rigward tar-rekwiżiti stipulati fid-Direttiva tal-Kunsill 89/106/KE (7);
(c)
huma ddisinjati speċifikament biex jaħdmu:
(i)
(a)
fejn it-temperatura ta' operat tal-gass attivat waqt it-tħaddim tkun ogħla minn 100 °C;
(b)
fejn it-temperatura tal-ambjent tal-mutur li jħaddem il-fann, jekk dan il-mutur ma jkunx fil-fluss tal-gass, waqt it-tħaddim tkun ogħla minn 65 °C;
(ii)
fejn il-medja annwali tat-temperatura tal-gass attivat u/jew it-temperatura tal-ambjent tal-mutur waqt it-tħaddim, jekk dan il-mutur ma jkunx fil-fluss tal-gass, tkun inqas minn - 40 °C;
(iii)
bi provvista ta' vultaġġ 1 000 V AC jew 1 500 V DC;
(iv)
f'ambjenti tossiċi, korrużivi ħafna jew li jieħdu n-nar malajr, jew f'ambjenti li jkollhom sustanzi li joborxu;
(d)
jitqiegħdu fis-suq qabel l-1 ta' Jannar 2015 biex jissostitwixxu fannijiet integrati identiċi fi prodotti li jkunu tqiegħdu fis-suq qabel l-1 ta' Jannar 2013;
iżda l-ippakkjar, l-informazzjoni dwar il-prodott u d-dokumentazzjoni teknika għandhom jindikaw b'mod ċar; għal (a), (b) u (c), li l-fann għandu jintuża biss għall-għan li huwa ddisinjat għalih u, għal (d), il-prodott(i) li huwa maħsub li jintuża fihom.
Artikolu 2
Definizzjonijiet
Flimkien mad-definizzjonijiet stipulati fid-Direttiva 2009/125/KE, għandhom japplikaw id-definizzjonijiet li ġejjin:
(1) “Fann”: magna b'paletti li jduru li tintuża biex iżżomm fluss kontinwu ta' gass, x'aktarx arja, li jgħaddi minnha u li għaliha l-valur ta' enerġija għal kull unità ta' massa ma jkunx ogħla minn 25 kJ/kg, u li:
-
hija ddisinjata biex tintuża ma' mutur tal-elettriku, jew mgħammra b'wieħed, li jkollu potenza elettrika input bejn 125 W u 500 kW (≥ 125 W u ≤ 500 kW) biex idawwar l-iskrun fil-punt tal-akbar effiċjenza fl-użu tal-enerġija tiegħu;
-
hija fann assjali, fann ċentrifugu, fann bi fluss tanġenzjali jew fann bi fluss mist;
-
meta titqiegħed fis-suq jew meta tibda tintuża tista' tkun mingħajr mutur jew mgħammra b'wieħed;
(2) “Skrun”: il-parti tal-fann li titfa' l-enerġija fil-fluss tal-gass;
(3) “Fann assjali”: fann li jitfa' l-gass f'direzzjoni assjali għall-fus li jdur ta' skrun wieħed jew aktar b'moviment ta' brim tanġenzjali li jinħoloq mit-tidwir tal-iskrun/tal-iskrejjen. Il-fann assjali jista' jkollu kisi estern ċilindriku, aletti li jiggwidaw id-dħul jew il-ħruġ tal-gass jew panell b'fetħa jew ċirku b'fetħa, inkella jista' jkun mingħajr dan it-tagħmir;
(4) “Aletti li jiggwidaw id-dħul”: aletti pożizzjonati quddiem l-iskrun biex jiggwidaw il-fluss tal-gass lejn l-iskrun u li jistgħu jkunu aġġustabbli jew le;
(5) “Aletti li jiggwidaw il-ħruġ”: aletti pożizzjonati wara l-iskrun biex jiggwidaw il-fluss tal-gass mill-iskrun u li jistgħu jkunu aġġustabbli jew le;
(6) “Pannell b'fetħa”: pannell b'fetħa li fiha jitqiegħed il-fann u li jippermetti t-twaħħil tal-fann ma' strutturi oħra;
(7) “Ċirku b'fetħa”: ċirku b'fetħa li fiha jitqiegħed il-fann u li jippermetti t-twaħħil tal-fann ma' strutturi oħra;
(8) “Fann ċentrifugu”: fann li l-gass jidħol fuq l-iskrun/l-iskrejjen tiegħu prattikament fid-direzzjoni tal-fus u joħroġ f'direzzjoni perpendikulari għal dak il-fus. L-iskrun jista' jkollu dħul wieħed jew tnejn, u jista' jkollu kisi estern jew le;
(9) “Fann ċentrifugu b'paletti radjali”: fann ċentrifugu li d-direzzjoni 'l barra tal-paletti tal-iskrun/tal-iskrejjen fit-tarf tagħhom tkun radjali għal dik tal-fus li jdur;
(10) “Fann ċentrifugu b'paletti mibruma 'l quddiem”: fann ċentrifugu li d-direzzjoni 'l barra tal-paletti tal-iskrun/tal-iskrejjen fit-tarf tagħhom tkun mibruma 'l quddiem meta mqabbla mad-direzzjoni tar-rotazzjoni;
(11) “Fann ċentrifugu mingħajr kisi estern, b'paletti mibruma lura”: fann ċentrifugu li d-direzzjoni 'l barra tal-paletti tal-iskrun/tal-iskrejjen fit-tarf tagħhom tkun mibruma lura meta mqabbla mad-direzzjoni tar-rotazzjoni u li ma jkollux kisi estern;
(12) “Kisi estern”: kisi madwar l-iskrun li jiggwida l-fluss tal-gass lejn l-iskrun, minn ġewwa fih u lil hinn minnu;
(13) “Fann ċentrifugu b'kisi estern, b'paletti mibruma lura”: fann ċentrifugu li d-direzzjoni 'l barra tal-paletti tal-iskrun/tal-iskrejjen fit-tarf tagħhom tkun mibruma lura meta mqabbla mad-direzzjoni tar-rotazzjoni u li jkollu kisi estern;
(14) “Fann bi fluss tanġenzjali”: fann li l-gass jgħaddi mill-iskrun tiegħu prattikament f'direzzjoni perpendikulari għall-dik tal-fus tiegħu, kemm qabel kif ukoll wara l-iskrun fit-tarf tal-paletti tiegħu.
(15) “Fann bi fluss mist”: fann li d-direzzjoni tal-gass għaddej minn ġewwa l-iskrun hija intermedja bejn id-direzzjoni tal-gass f'fannijiet ċentrifugi u assjali;
(16) “Jaħdem għal perjodu qasir ta' ħin”: it-tħaddim ta' mutur b'tagħbija kostanti għal perjodu ta' ħin li mhux twil biżżejjed biex jintlaħaq l-ekwilibriju termiku;
(17) “Fann għall-ventilazzjoni”: fann li ma jintużax f'dawn il-prodotti relatati mal-enerġija:
-
londri u magni li jaħslu u jnixxfu, b'muturi ta' potenza elettrika input massima 3 kW;
-
unitajiet ta' ġewwa ta' prodotti li jikkondizzjonaw l-arja tad-djar u kondizzjonaturi ta' ġewwa tal-arja tad-djar, b'potenza ta' kondizzjonar tal-arja output massima ≤ 12 kW;
-
prodotti ta' teknoloġija tal-informazzjoni;
(18) “Proporzjon speċifiku”: il-valur tal-pressjoni ta' staġnar (stagnation pressure) imkejjel fil-ħruġ tal-fann diviż bil-valur tal-pressjoni ta' staġnar imkejjel fid-dħul tal-fann, fil-punt tal-ogħla effiċjenza fl-użu tal-enerġija tal-fann.
Artikolu 3
Rekwiżiti ta' ekodisinn
1. Ir-rekwiżiti ta' ekodisinn għall-fannijiet huma stabbiliti fl-Anness I.
2. Kull rekwiżit ta' effiċjenza fl-użu tal-enerġija għall-fannijiet tat-Taqsima 2 tal-Anness I għandu jkun applikabbli skont din l-iskeda ta' żmien:
(a) L-ewwel fażi: mill-1 ta' Jannar 2013, il-fannijiet għall-ventilazzjoni ma għandux ikollhom effiċjenza targit fl-użu tal-enerġija inqas minn kif definit fit-Tabella 1 tat-Taqsima 2 tal-Anness I;
(b) It-tieni fażi: mill-1 ta' Jannar 2015, il-fannijiet kollha ma għandux ikollhom effiċjenza targit fl-użu tal-enerġija inqas minn kif definit fit-Tabella 2 tat-Taqsima 2 tal-Anness I;
3. Ir-rekwiżiti ta' informazzjoni tal-prodott għall-fannijiet u l-mod li bih jintwerew huma kif stipulati fit-Taqsima 3 tal-Anness I. Dawn ir-rekwiżiti għandhom japplikaw mil-1 ta' Jannar 2013.
4. Ir-rekwiżit ta' effiċjenza fl-użu tal-enerġija għall-fannijiet, li jidhru fit-Taqsima 2 tal-Anness I m'għandomx japplikaw għal fannijiet li jkunu ddisinjati biex jaħdmu:
(a)
bl-akbar effiċjenza fl-użu tal-enerġija meta jkunu qed jaħdmu bi 8 000 dawra kull minuta jew aktar;
(b)
f'applikazzjonijiet fejn il-“proporzjon speċifiku” jkun ogħla minn 1.11;
(c)
bħala fannijiet li jintużaw għat-trasport ta' sustanzi mhux gassużi f'applikazzjonijiet ta' proċessi industrijali;
5. Għal fannijiet b'użu doppju ddisinjati għall-ventilazzjoni b'kondizzjonijiet normali kif ukoll għal użu f'każ ta' emerġenza, għal perjodu ta' ħin qasir, fir-rigward tar-rekwiżiti ta' sikurezza minn-nar stipulati fid-Direttiva 89/106/KE, il-valuri tal-gradi ta' effiċjenza applikabbli kif stipulati fit-Taqsima 2 tal-Anness I jitnaqqsu b'10 % għat-tabella 1 u b'5 % għat-Tabella 2.
6. Il-konformità mar-rekwiżiti ta' ekodisinn għandha titkejjel u tiġi kkalkulata skont ir-rekwiżiti stipulati fl-Anness II.
Artikolu 4
Valutazzjoni tal-konformità
Il-proċedura tal-valutazzjoni tal-konformità msemmija fl-Artikolu 8 tad-Direttiva 2009/125/KE għandha tkun is-sistema interna tal-kontroll tad-disinn stabbilita fl-Anness IV għal dik id-Direttiva jew is-sistema tal-ġestjoni għall-valutazzjoni tal-konformità stabbilita fl-Anness V għal dik id-Direttiva.
Artikolu 5
Proċedura ta' verifikazzjoni għall-finijiet ta' sorveljanza tas-suq
Fit-twettiq tal-kontrolli ta' sorveljanza tas-suq imsemmija fl-Artikolu 3 (2) tad-Direttiva 2009/125/KE, l-awtoritajiet tal-Istati Membri għandhom japplikaw il-proċedura ta' verifika definita fl-Anness III għal dan ir-Regolament.
Artikolu 6
Punti ta' referenza indikattivi
Il-punti ta' riferiment indikattivi għall-fannijiet bl-aħjar prestazzjoni disponibbli fis-suq meta dan ir-Regolament jidħol fis-seħħ huma stipulati fl-Anness IV.
Artikolu 7
Reviżjoni
Il-Kummissjoni għandha tirrevedi dan ir-Regolament mhux aktar tard minn erba' snin wara li jidħol fis-seħħ u tippreżenta r-riżultat ta' din ir-reviżjoni lill-Forum tal-Konsultazzjoni dwar l-Ekodisinn. B'mod partikolari, ir-reviżjoni għandha tivvaluta l-fattibbiltà li jitnaqqas l-għadd ta' tipi ta' fannijiet sabiex tissaħħaħ il-kompetittività abbażi tal-effiċjenza fl-użu tal-enerġija għal fannijiet li jistgħu jwettqu funzjoni komparabbli. Ir-reviżjoni għandha tivvaluta wkoll jekk l-ambitu tal-eżenzjonijiet jistax jiċċekken, fosthom fir-rigward ta' derogi possibbli għal fannijiet b'użu doppju.
Artikolu 8
Dħul fis-seħħ
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-30 ta’ Marzu 2011.

Labels: 1
14
20
7
3